Tayanch punktlari o‘rniga mahalla huquq-tartibot maskanlari tashkil etiladi

Prezident Shavkat Mirziyoyev jamoat xavfsizligini ta’minlash va jinoyatchilikka qarshi kurashish sohasida ichki ishlar organlari faoliyatini sifat jihatidan yangi bosqichga ko‘tarish chora-tadbirlari to‘g‘risidagi farmonni imzoladi, xabar berdi Adliya vazirligi matbuot xizmati.
Farmonga asosan, har bir mahalla, oila va shaxs kesimida huquqbuzarliklarning oldini olish va jinoyatchilikka qarshi kurashishga oid muammolar bevosita joylarning o‘zida hal etiladi. Ichki ishlar organlarining tayanch punktlari negizida mahalla huquq-tartibot maskanlari tashkil etiladi.
Dastlab mahalla huquq-tartibot maskanlari Toshkent shahrida namunaviy tarzda tashkil etiladi.
Misol sifatida poytaxtda huquqiy tartibotning namunali punktlari tashkil etiladi, dedi Toshkent shahar IIB boshlig‘i Aziz Toshpo‘latov «Axborot 24» dasturiga. U yerda nafaqat profilaktika inspektorlari, balki tergovchilar, tezkor xodimlar, patrul xizmati xodimlari va Milliy gvardiya xodimlari ham ishlaydi.

2021 yil 1 iyungacha Toshkent va Samarqand viloyatlarida profilaktika inspektoriga masofadan turib murojaat yuborish va uni ko‘rib chiqish jarayonini kuzatib borish imkonini beruvchi «Smart mahalla» axborot dasturi ishga tushiriladi. Dastur 2021 yil yakunigacha respublikaning boshqa hududlarida ishga tushiriladi.
Farmonga ko‘ra, Ichki ishlar vazirligi tuzilmasida quyidagilar tashkil etildi:
Bundan tashqari, Jazoni ijro etish bosh boshqarmasi Ichki ishlar vazirligi huzuridagi Jazoni ijro etish departamenti etib qayta tashkil etildi. Hududiy ichki ishlar organlarining tuzilmasida ichki ishlar organlari boshliqlarining jamoat tartibini saqlash bo‘yicha, probatsiya va jazoni ijro etish masalalari bo‘yicha o‘rinbosari, huquqbuzarliklar profilaktikasi boshqarmasi (bo‘limi) boshlig‘i lavozimlari tugatildi.
Eslatib o‘tamiz, prezident Toshkent shahar IIBga tashrif buyurganida, ichki ishlar boshqarmalari odamlar bilan bog‘lanib, onlayn muloqot qila oladigan dasturiy ta’minot yaratish kerakligini ta’kidlagan edi.